জট কটিয়ে প্রবেশিকার ফলপ্রকাশ প্রেসিডেন্সির

কলকাতা: দীর্ঘ টালবাহানার পর প্রকাশিত হল প্রেসিডেন্সি বিশ্ববিদ্যালয়ের (Presidency University) ফল। সোমবার রাজ্যের জয়েন্ট (JEE) বোর্ডের ওয়েবসাইটে দেখা যাচ্ছে ফলাফল । ৯ আগস্ট ফল প্রকাশের দিন ধার্য হয়েছিল। কিন্তু ওবিসির মামলার জটিলতায় কলকাতা হাইকোর্টের (Calcutta High Court) স্থগিতাদেশের কারণে পিছিয়ে যায় গোটা প্রক্রিয়া। তবে এবার ফলাফল পেয়ে স্বস্তিতে পড়ুয়ারা।

এবার প্রেসিডেন্সি বিশ্ববিদ্যালয়ের প্রবেশিকা পরীক্ষায় মোট ৫২৬২ জন পরীক্ষার্থী অংশ নেন। সোমবার ফল প্রকাশের পর দেখা গেল, তাঁদের মধ্যে ৯৯.১৭ শতাংশ পাশ করেছেন। এ বছর মেয়েদের সাফল্যের হার ছেলেদের তুলনায় বেশি। মেয়েদের পাশের হার ৯৯.৫৩ শতাংশ, আর ছেলেদের ক্ষেত্রে তা ৯৮.৮১ শতাংশ।

আরও পড়ুন: ফের জীবনকৃষ্ণের বাড়িতে ইডি

বোর্ডভিত্তিক ফলাফলেও পার্থক্য চোখে পড়ছে। উচ্চমাধ্যমিক শিক্ষা সংসদের অন্তর্গত স্কুলগুলির পরীক্ষার্থীদের পাশের হার যেখানে ৯৮.৭৬ শতাংশ, সেখানে অন্যান্য বোর্ডের পড়ুয়াদের মধ্যে পাশের হার আরও বেশি—৯৯.৬৬ শতাংশ।সফল পরীক্ষার্থীদের মধ্যে ৫১৭০ জন পশ্চিমবঙ্গের এবং ৯২ জন অন্য রাজ্যের। ফলাফল দেখা যাবে রাজ্য জয়েন্ট বোর্ডের অফিসিয়াল ওয়েবসাইটে—[www.wbjeeb.nic.in](http://www.wbjeeb.nic.in) এবং [www.wbjeeb.in।](http://www.wbjeeb.in।)

ফল প্রকাশের পর এবার ভর্তির কাউন্সেলিং শুরু হবে। চার বছরের স্নাতক কোর্সে ভর্তির জন্য আগামী ২৬ আগস্ট বিশ্ববিদ্যালয় কাউন্সেলিংয়ের সময়সূচি ঘোষণা করবে। উল্লেখ্য, ওবিসি সংক্রান্ত জটিলতার কারণে এতদিন ফলাফল আটকে ছিল। তবে গত সপ্তাহে সুপ্রিম কোর্টের নির্দেশে সেই জট কেটে যাওয়ায় প্রথমে রাজ্য জয়েন্টের ফল প্রকাশ হয় এবং পরে প্রেসিডেন্সি বিশ্ববিদ্যালয়ের প্রবেশিকার ফল ঘোষণা করল জয়েন্ট বোর্ড।

দেখুন আরও খবর: